Trevor Manuel 'jammer' oor opmerking oor regter | Netwerk24
Deur Hanlie Stadler 17 September 2019 16:49
Manuel, voorsitter van Old Mutual se direksie, het na regter Brian Mashile se uitspraak oor Peter Moyo, die groep se voormalige uitvoerende hoof verwys en gesê: "As jy 'n direksie neem wat besiel is met verantwoordelikheid en verantwoordbaarheid, en jy kry dat dit omver gewerp word deur 'n enkele individu wat toevallig 'n toga dra, dink ek jy het 'n bietjie van 'n probleem."
Die opmerking is gemaak in die konteks van Manuel se siening dat Mashile se uitspraak die direksie stroop van sy verantwoordelikhede, onder meer om 'n nuwe uitvoerende hoof aan te wys.
Hy het skerp deurgeloop toe 'n joernalis hom gevra het of hy hom nie met dié opmerking skuldig maak aan minagting van die hof nie. Manuel het gesê hy trek die opmerking terug.
Eric Mabuza, Moyo se prokureur, het egter ook Vrydagmiddag gesê hy beskou dit as minagting.
In die verskoning wat Manuel Dinsdag aangebied het, sê hy: "My onbedagte opmerking, hoewel teruggetrek, het heel verstaanbaar ongemak veroorsaak, waarvoor ek onvoorwaardelik om verskoning vra, aan die agbare regter én aan my mede-Suid-Afrikaners.
"Dit was nooit my bedoeling om oneerbiedig te wees teenoor die geleerde regter of sy uitspraak nie.
Peter Moyo, uitvoerende hoof van Old Mutual, tydens 'n vorige hofverskyning. Foto: William Horne
"Ek aanvaar dat my taalgebruik heeltemal ontoepaslik was om my verskil met die uitspraak uit te spreek en ek is opreg jammer vir die manier waarop ek dit gedoen het.
"My respek vir die regbank is onwrikbaar en gewortel in ons gesonde regsproses, waarin alle stemme gehoor word, met remedies beskikbaar om verskille in regsposisies op te los."
Manuel sê hy ondersteun Old Mutual se direksie se pogings om die appèlproses te volg en sy saak voor die Johannesburgse hooggeregshof te stel.
Uitspraak in een van Moyo se talle hofaansoeke teen Old Mutual word Vrydag verwag. Moyo voer hy is onregmatig afgedank.
Meer oor: Old Mutual | Trevor Manuel | Peter Moyo | Batebestuursfirmas | Finansiële Dienste | Versekeraars